**Ministru kabineta noteikumu projekta „Grozījums Ministru kabineta 2017. gada 24. oktobra noteikumos Nr. 634 “Valsts akciju sabiedrības “Latvijas Jūras administrācija”” maksas pakalpojumu cenrādis” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Nav jāaizpilda, jo anotācijas I sadaļas 2. punkts nepārsniedz divas lapaspuses.  |

|  |
| --- |
| I. Tiesību akta projekta izstrādes nepieciešamība |
|  1. | Pamatojums | Likuma par ostām 15. panta trešā daļa; Jūrlietu pārvaldes un jūras drošības likuma 6. panta otrā daļa.  |
|  2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Likuma par ostām 15. panta trešajā daļā ir noteikts, ka kuģiem, kas ienāk Latvijas ostās, ir jāmaksā maksa par navigācijas pakalpojumiem. Šo maksu iekasē valsts akciju sabiedrība “Latvijas Jūras administrācija” (turpmāk – Jūras administrācija) Ministru kabineta noteiktajā apmērā un kārtībā. 2008. gada 22. decembrī tika pieņemti Ministru kabineta noteikumi Nr. 1074 “Noteikumi par valsts akciju sabiedrības “Latvijas Jūras administrācija” valsts pārvaldes uzdevumu ietvaros sniegto maksas pakalpojumu cenrādi” (turpmāk – 2008. gada cenrādis). 2008. gada cenrādī maksas par navigācijas pakalpojumiem tarifs tika noteikts LVL 0,045 par vienu kuģa BT vienību. 2013. gada 17. septembrī 2008. gada cenrāža vietā tika pieņemti Ministru kabineta noteikumi Nr. 867 “Valsts akciju sabiedrības “Latvijas Jūras administrācija” maksas pakalpojumu cenrādis” (turpmāk – 2013. gada cenrādis). 2013. gada cenrādī iepriekš noteiktais maksas par navigācijas pakalpojumiem tarifs tika pārrēķināts uz EUR (LVL 0,045 = EUR 0,064). 2017. gada 4. oktobrī 2013. gada cenrāža vietā tika pieņemti pašlaik spēkā esošie Ministru kabineta noteikumi Nr. 634 „Valsts akciju sabiedrības „Latvijas Jūras administrācija” maksas pakalpojumu cenrādis” (turpmāk – 2017. gada cenrādis). Arī ar 2017. gada cenrādi maksas par navigācijas pakalpojumiem tarifs netika mainīts. Tādējādi tas joprojām ir tāds pats kā 2008. gadā – EUR 0,064 par vienu kuģa BT vienību. Salīdzinājumam, ostas maksas, kas tiek noteiktas saskaņā ar Likuma par ostām 13. pantu, ostu pārvaldes šo gadu laikā ir paaugstinājušas.  Krievijai mērķtiecīgi pārorientējot kravas uz savām ostām, pēdējo gadu laikā ir vērojams kritums Latvijas tranzīta nozarē. Tā rezultātā krītas arī ieņēmumi no maksas par navigācijas pakalpojumiem. Šādam ieņēmumu kritumam ir būtiska negatīva ietekme uz Jūras administrācijas kopējo finansiālo stāvokli, jo maksa par navigācijas pakalpojumiem ir Jūras administrācijas ieņēmumu pamatavots (65-70% no kopējiem ieņēmumiem). Tajā pašā laikā izdevumi ir palielinājušies, cita starpā tādēļ, ka ir palielinājies piekrastes valsts funkciju apjoms, piemēram, ir būtiski augušas darbaspēka izmaksas (60-65% no kopējām izmaksām) un, ņemot vērā inflāciju, pieaugušas arī citas saimnieciska rakstura izmaksas. Šajā sakarā jāņem vērā, ka Jūras administrācijas darbinieku algu pakāpeniska paaugstināšana ir nepieciešama, jo darbaspēka piesaistē Jūras administrācija konkurē ar privāto sektoru, kurā algas ir ievērojami lielākas.  Pa šiem gadiem Jūras administrācija ir centusies optimizēt savu darbību, tomēr pēdējo gadu finanšu rādītāji liecina, ka situācija ir kritiska – tiek strādāts ar zaudējumiem (2017. gadā EUR 174 825 zaudējumi, 2018. gadā EUR 74 218 zaudējumi). Finanšu trūkums ievērojami apgrūtina Jūras administrācijas attīstību un tai uzticēto uzdevumu kvalitatīvu veikšanu (nozīmīgu investīciju projektu realizēšanu, atbilstoši kvalificēta darbaspēka piesaisti, piedalīšanos starptautisko un Eiropas Savienības institūciju darba grupu darbā u.tml.).  Savā Darbības stratēģijā 2016.-2020. gadam (turpmāk – Stratēģija) Jūras administrācija ir paredzējusi strādāt ar peļņu (2019. un 2020. gada peļņas prognoze EUR 50 000), bet, neveicot maksas par navigācijas pakalpojumiem paaugstināšanu, tiek prognozēts, ka arī turpmāk Jūras administrācija strādās ar zaudējumiem, turklāt, ņemot vērā saimnieciskās darbības izmaksu pieaugumu, zaudējumu apmērs būtiski pieaugs. Ja maksa par navigācijas pakalpojumiem netiks paaugstināta, tad, tranzīta apjomam saglabājoties esošajā līmenī un īstenojot no Stratēģijas izrietošo darba plānu, Jūras administrācija strādās 2019. gadā provizoriski ar EUR 164 000 zaudējumiem, un 2020. gadā zaudējumu apjoms varētu pat dubultoties. Savukārt, ja maksa par navigācijas pakalpojumiem tiks paaugstināta, Jūras administrācija strādās 2019. un 2020. gadā provizoriski ar peļņu. Tas ļautu sasniegt Stratēģijā izvirzītos finansiālos mērķus (peļņa - EUR 50 000), turklāt izdarīt to bez būtiskas negatīvas ietekmes uz tautsaimniecību.[[1]](#footnote-1)  Projekts ir izstrādāts, lai realizētu Stratēģijā noteikto un tādējādi mazinātu iepriekš minētās problēmas. Ar projektu paredzēts maksas par navigācijas pakalpojumiem pamattarifu paaugstināt uz EUR 0,075 par vienu kuģa BT vienību, proporcionāli paaugstinot arī pakārtotos tarifus. |
|  3. | Projekta izstrādē iesaistītās institūcijas un publiskas personas kapitālsabiedrības | Satiksmes ministrija sadarbībā ar Jūras administrāciju. |
|  4. | Cita informācija | Nav. |

|  |
| --- |
| II. Tiesību akta projekta ietekme uz sabiedrību, tautsaimniecības attīstību un administratīvo slogu |
|  1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas ostās ienākošo kuģu īpašnieki; Latvijas ostas; Jūras administrācija. |
|  2. | Tiesiskā regulējuma ietekme uz tautsaimniecību un administratīvo slogu | Ietekme uz tautsaimniecību Projektā ietvertais regulējums potenciāli var mazināt Latvijas ostu konkurētspēju attiecībā pret kaimiņvalstu ostām. Tomēr konkurētspējas mazināšanās risks ir relatīvi mazs. Pirmkārt, lai arī projektā ietvertais regulējums palielinās kuģu, kas ienāk Latvijas ostās, īpašnieku izdevumus, attiecīgie izdevumi palielināsies minimāli. To iespējams ilustrēt, par pamatu ņemot maksu par navigācijas pakalpojumiem, ko 2018. gadā maksāja Latvijas ostās ienākušais „vidējais” kuģis: ar tarifu EUR 0,064 tas maksāja EUR 559,58; ar tarifu EUR 0,075 tas maksās EUR 655,76 (EUR 96,18 pieaugums). Tā kā maksa par navigācijas pakalpojumiem “vidējam” kuģim sastāda tikai 4-5% no visām ar kuģa ienākšanu ostā saistītajām maksām, tad minētais pieaugums nav uzskatāms par būtisku. Otrkārt, lai arī projektā ietvertais regulējums paaugstinās Latvijā iekasējamo maksu par navigācijas pakalpojumiem, attiecīgā maksa paliks konkurētspējīga ar maksu, kas tiek iekasēta kaimiņvalstīs. Pēc Jūras administrācijas rīcībā esošās pēdējās informācijas Lietuvā attiecīgā maksa pašlaik ir no EUR 0,01 līdz EUR 2,02 par vienu kuģa BT vienību (atkarībā no kuģa tipa, reisu regularitātes u.tml.), Igaunijā – no EUR 0,12 līdz EUR 0,35 par vienu kuģa BT vienību.Ietekme uz administratīvo sloguSabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības.  |
|  3. | Administratīvo izmaksu monetārs novērtējums | Projekts šo jomu neskar. |
|  4. | Atbilstības izmaksu monetārs novērtējums | Projekts šo jomu neskar. |
|  5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
|

|  |  |  |
| --- | --- | --- |
|  1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” par projekta izstrādi tika informēti sabiedrības pārstāvji, ievietojot Paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē 2019. gada 2. aprīlī. |
| 2. | Sabiedrības līdzdalība projekta izstrādē | Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par projektu. |
|  3. | Sabiedrības līdzdalības rezultāti | Iebildumi vai priekšlikumi netika saņemti.  |
|  4. | Cita informācija | Nav. |

 |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi nodrošinās Jūras administrācija. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildē iesaistīto institūciju funkcijas nepaplašinās un nesašaurinās. Saistībā ar projekta izpildi papildus cilvēkresursi nav nepieciešami. Nav nepieciešams arī veidot jaunas institūcijas vai likvidēt vai reorganizēt esošās. |
| 3. | Cita informācija | Nav. |

Satiksmes ministrs T. Linkaits

Vīza: valsts sekretāra p.i. Dž. Innusa

Logina, 67062133

anete.logina@lja.lv

Liepiņa, 67062103

aija.liepina@lja.lv

1. Par projektā ietvertā regulējuma ietekmi uz tautsaimniecību skat. anotācijas II sadaļas 2. punktu. [↑](#footnote-ref-1)